title: "Maike Ossenbr\u00fcggen"
text: "Maike Ossenbr\u00fcggen, b\u0113ren Andersen (* 23.11.1939, st\u00fcrewen 13. Januwaari 2014) wiar en W\u00fcfhaur fan Kairem.\nFan 2003 \u00f6n wiar j\u00fc di Fuarseter fan di S\u00f6l'ring Foriining.\n\nLeewent\nMaike Andersen k\u0101m fan en Buernhofstair \u00f6n Kairem me fjuur Jungen. Jen fan h\u00f6\u00f6r Br\u00fc\u0111ern wiar Claus \"Dochter\" Andersen, en Dochter fuar Diirtern. \n\nMaike Ossenbr\u00fcggen fuan Famiilie en Bruarwening iin \u00f6n en ual' H\u00fcs bi di Kairemer Gurtstig. J\u00fc friiti 1962 di Postmaister Jan Ossenbr\u00fcggen fan Hamborig, en jat fing tau Dreengen, Nils (1963) en J\u00f6rn (1965). H\u00f6\u00f6r Man skul jest jens S\u00f6l'ring liir, wan hi naa S\u00f6l' k\u0101m, dit ging \u00fc\u0111ers ek. Fan Kairems Wanel  \"vom Kuhdorf zum Kurort\" fing di Ossenbr\u00fcggens jaar Bruarwening maaket. Ja haa en Appartement-Forh\u00fc\u00fcring iin \u00f6n jaar Uunih\u00fcs. Aur lungi Jaaren her jat uk en H\u00fcs \"bi di Ingi\", ek olter fiir fan \"Claus Dochter\" sin H\u00fcs, hur di Dreengen uuni k\u00fcr en hur uk Uuningen fuar Baariliren benen wiar. Des H\u00fcs jeet \"\u00d6ner Lenem\".\n\nLikwel keempeti j\u00fc uk t\u00f6\u00f6gen dit \u00dctforkoopin fan't Ail\u00f6n S\u00f6l', en diarfan jaav dit al 1980 wat t\u00f6 lees.\n\nMaike Ossenbr\u00fcggen her aur lungi Jaaren hen me Kreeft t\u00f6 d\u00f6n, man j\u00fc aurjeet di Aarber fuar Spraak en Br\u00fckdom diaraur ek. Bit t\u00f6leest wiar j\u00fc uk iin \u00f6n h\u00f6\u00f6r Forh\u00fc\u00fcringskontoor \u00f6n di Gang.J\u00fc wiar en Mensk, diar alis, wat j\u00fc bigenti, me Lif en Siil d\u0113r, sa \u00fcs dit uk \u00f6n di Greevstiin fan Nann Peter Mungard skrewen staant. We\u0111er j\u00fc wat bigent her, da jaav dit niin t\u00f6beek, bit dat klaar wiar mun dit slaaget her of efen ek. Wan wat ek slaaget her, da wiar't fuar't Miist ek fiir bit t\u00f6 h\u00f6\u00f6r naist Taacht.\n\nBit t\u00f6leest wiar Maike Ossenbr\u00fcggen en \u00d6ndreft en en gurtem Stem fuar di S\u00f6l'ring Spraak.\nJ\u00fc fuan diaraur hen uk jit Tir en bik\u00f6meri h\u00f6\u00f6r om en Gitarensemin\u0101r, hur di Foriining di Skiremherskep fuar aurnomen her. Diarfuar skreev j\u00fc jit \u00f6n di Septembermuun 2013 en Popensp\u00f6l t\u00f6 dit 25. Semin\u0101r \u00fcp S\u00f6l' en s\u00f6rigti uk diarfuar, dat dit weeget waar.\n\nHur'ling j\u00fc me h\u00f6\u00f6r Sterewin omging\nMaike heer forsoocht en flii \u0101p, hurfuar j\u00fc aarbert her. Sa her j\u00fc fuarof al h\u00f6\u00f6r Popiiren hent\u00f6 di S\u00f6l'ring Foriining d\u00f6nen. Hok Daagen fuar h\u00f6\u00f6r Duar her j\u00fc me Claas-Erik Johannsen en J\u00fcrgen Ingwersen, di taust en di tr\u0113rst Fuarseter fan di Foriining, bisnaket, hur'ling dit f\u00f6rter gung skel en alis \u00fcp Sereln \u0101pskrewen, wat h\u00f6\u00f6r wichtig wiar.\n\nIin \u00f6n h\u00f6\u00f6r Forh\u00fc\u00fcrings-Kontoor s\u00f6rigti Maike Ossenbr\u00fcggen al ombi 2011 fuar en jungi W\u00fcfhaur, diar h\u00f6\u00f6r Aarber liir en leeterhen uk aurnem k\u00fcr.\n\nFuar di Kofi ee\u0111er h\u00f6\u00f6r Lik her j\u00fc diarom b\u00f6\u00f6ren, dat bi di Staal en Mikrofoon staan skul, hur di Liren fortel k\u00fcr, wat ja me h\u00f6\u00f6r bilewet her.\n\nSa ken em sii, dat j\u00fc uk h\u00f6\u00f6r leest Wai sa gingen es \u00fcs em dit langsen fan h\u00f6\u00f6r keent heer: Me Respekt fuar di \u0100pgaav, man \u0101procht.\n\nAarber fuar di S\u00f6l'ring Spraak\nMaike Ossenbr\u00fcggen wiar sent 1968 iin \u00f6n di S\u00f6lring Foriining; sent 2003 wiar j\u00fc di Fuarsetendi diarfan.\nJ\u00fc heer masi Komeedii me Popen \u00fcp S\u00f6l'ring maaket. Fan h\u00f6\u00f6r k\u0101m di Taacht, di S\u00f6l'ring \u00d6nerrocht t\u00f6 bigen, en Kursus \u00f6n di Wunter, hur Freemern en S\u00f6l'ringen di S\u00f6l'ring Spraak liir ken. Des es al sent di tachentiger Jaaren \u00f6n di Gang, en Skuulmaisters wiar Liren \u00fcs Brunhilde Hagge en Erk-Uwe Schrah\u00e9. Hat jeft diar en Kursus fuar Bigensters en jen fuar des, diar al wat liirt haa. Fuar Liren, diar sa gaar niin Tir haa, heer Maike h\u00f6\u00f6r uk jit en \"Crashkurs\" \u00fcttaacht, man des Liren fuan fuar't Miist uk diarfuar niin Tir.\nDi Kursi waar aur lung Jaaren me en \u00d6fsl\u00fctinj \u00f6n di Uurs bisl\u00f6\u00f6ten. \u00d6n't Jaar 2013 wel em man \"di Popen daansi let\": Di Skuulsters skul Komeedii me Popen sp\u00f6li, Theema wiar \"Daagligs Dai bi C. P. Hansen\", skrewen fan Birgit Hussel, diar di \u00d6nerrocht n\u00fc (2014) aliining maaket..\n\nMasi heer Maike Ossenbr\u00fcggen uk fuar di Br\u00fckdomsaarber d\u00f6nen. Sa heer j\u00fc 1980 uk di Drachtenker fuar Jungen bi di S\u00f6l'ring Foriining gr\u00fcnet.\n\nAur Maike Ossenbr\u00fcggen k\u00fcr em sii, dat j\u00fc di Aarber fan \u00fc\u0111er Liren aur di Maaten hoog achtet. Hat wiar h\u00f6\u00f6rsalev fuar bal niin Taacht t\u00f6 skaar en nem h\u00f6\u00f6r Tir diarfuar, t\u00f6mendst fuar en litj Aurlech. Fan h\u00f6\u00f6r Ideen sen masi Iinrochtingen uuren, wat lung waari k\u00fcr.\n\nBi Maike Ossenbr\u00fcggen, diar jaa langsen fuul t\u00f6 d\u00f6n her, k\u00fcr em haa, dat j\u00fc metjens \"Fuul Toonk\" sair, en em wust gaar ek muar, hurfuar. Da her em en kwart Jaar fuarof en Taacht her, aur di j\u00fc h\u00f6\u00f6r fr\u00fcget her. Sawat k\u00fcr j\u00fc gur iin \u00f6n Haur bihual en da jens t\u00f6beek d\u00f6.\nSenerk wiar wes uk h\u00f6\u00f6r Aart, en S\u00f6lring Uurt t\u00f6 forklaarin. Da wiar j\u00fc mener \"Didakt\" \u00fcs fuulmuar en Mensk, diar di Bid\u00fc\u00fcting fan Harten forklaareti, \"wat et meent\", sair j\u00fc da aaft.\n\n1985 fing Maike Ossenbr\u00fcggen di C. P. Hansen-Pris.\n\nMaike Ossenbr\u00fcggen kumt iin \u00f6n di Film \"Inselklang\" (2005) fuar.\n\nIin \u00f6n't Bleer fan di 20. Januwaari 2014\n\nFaarwel Maike\nfan Renate Schneider \n\nWeder es en Mensk fan \u00fc\u00fcs gingen, wat w\u00fc jaa fan jung of keen en dit wiar Maike Ossenbr\u00fcggen, b\u0113ren Andersen. \nW\u00fc S\u00f6lring en uk en gurt Diil Freemern keen h\u00f6\u00f6r rocht sa gur. \n\nIk salev haa h\u00f6\u00f6r keenen liirt, \u00fcs ik t\u00f6 Skuul k\u0101m. \u00dcs w\u00fc da \u00fcs jung Lir di jit bl\u00f6 Drachtenker her, heer j\u00fc \u00fc\u00fcs uk al gur holpen bi dit \u00d6\u00f6win fan di Daansen en j\u00fc her uk al t\u00f6 di Tir maning gur Ideen. Leeterhen heer j\u00fc da salev \u00f6n di Drachtenker fan di Wuksenen daanset, \u00fcs em di ruar Dracht weder leewentig maaket her. \n\nPriwaat her j\u00fc dit hiili Jaar me di Baasrigasten t\u00f6 d\u00f6n en uk dit maaket j\u00fc me Lif en Siil. Man likert her j\u00fc jit Tir en maaket aur muar Jaartiinten S\u00f6lring \u00d6nerrocht fuar di Wuksenen fan di Nowembermuun hen t\u00f6 Puask en diar wiar j\u00fc en kitisk Skuulmaister. Bi di Ofsl\u00fctinjer waar da dit Popensp\u00f6l iinbraacht en dit bistaant jit hen t\u00f6 deling. \n\nFuar h\u00f6\u00f6r S\u00f6lring Aarber waar j\u00fc da 1985 me di C. P. Hansen - Pris \u00fctteekent. 1978 wiar j\u00fc al Fuarseter fan di Br\u00fckdoms\u00fctskot en waar da eeder Peter M\u00fcller di jest Fuarseter fan di S\u00f6lring Foriining. \n\nMaike wiar en Mensk, wat langsen bliir wiar en fuul lachet. En me h\u00f6\u00f6r hartelk lachin k\u00fcr j\u00fc maning Lir \u00f6nsteek. Sa heer j\u00fc da uk maning Saaken lik b\u00fcch k\u00fcr. Man t\u00f6leest wiar dit Lachin en di Bliirhair ek muar sa frii. J\u00fc heer salung t\u00f6\u00f6gen didiarem Kraanker \u00f6nkeempet. Man j\u00fc heer di Keemp forleesen en es n\u00fc \u00fcp h\u00f6\u00f6r leest Rais gingen. \n\nW\u00fc altermaal ken bluat jit sii: \u201eFaarwel Maike en maaki dit gur!\u201c\n\nFutnooten\n\n Abschied von einer typischen Friesin sh:z, 14.01.2014\n Faarwel! sh:z 15.01.2014\n Sie wird den Engeln Friesisch beibringen sh:z, 18.01.2014\n\nOssenbr\u00fcggen\nOssenbr\u00fcggen"